Iti agdama, aglawa ti Media-Ektaria ti minulaan ni Presidente Selma iti NSICRc 216 a klasena a pagay ita a Wet Season Crop 2012 iti mismo a sango ti pagtaenganda iti Barangay Alina-ay.
Nairaep daytoy a klasena a pagay idi Hunio 15, 2012 ket manamnama a maapit inton Oktubre 20, 2012. Mapatta-patta met a makaapit ti nagmula iti 6.5 Tonelada ti kada ektaria iti pakaibasaranna.
“Napadasakon a pinaggiddan ti hybrid ken inbred ta pagdiligek ti apitda. Ad-adu ti 20-25 a kaban ti hybrid ti kada ektaria, ngem agpadpadada a mayat latta nga imula. No maasikaso a naimbag ti inbred, nadagsen ngamin met ti kilosna, ” impudno ni Apo Selma.
Innayonna: “Pagyamananmi ken ni Mayor Ediboy ta adda kastoy a programa nga irusrusat ti Munisipio ditoy Cabugao. Adun ti mapatuladan nangruna ditoy sulsuli ket ti laeng panangirugi ti narigat. Mairamanda koma a maikkan ti demo inton maminsan dagitay interesado met nga agpadas.”
Ti Municipal Techno-Demo ket imatmatonan ni Municipal Rice Program Coordinator Nereo S. Daproza, AT/DA LGU. # (Web In-Action)
ilo_Latn ilo_Latn ilo_Latn ilo_Latn ilo_Latn